Resumé af afgangsprojekt for Bo Miller

Opgave og resultater

Træbeton i ventilationssystemer er et relativt nyt materiale i ventilationsteknisk sammenhæng, og projektet belyser de grundlæggende tekniske data og problemstillinger omkring træbeton i forbindelse med ventilationssystemer.

Der blev derfor foretaget to grundlæggende, teoretiske forsøg samt et mere praktisk anlagt forsøg:

1.	Tryktab og dets variation for grove og fine træbetonplader

2.	Bestemmelse af ruhedstal for grove og fine træbetonplader

3.	En simulering af et lokale med et nedhængt loft af træbeton og indblæsning af ventilationsluft over loftet.

En vigtig del af projektet har været at sikre dataenes integritet og kvalitet.

Rapporten inkluderer to praktiske beregningseksempler, som gør brug af den indsamlede erfaring i praksis.

Eksempel 1 eksperimenterer med zoneindblæsning, dvs. en indblæsning, hvor loftet er inddelt i zoner, og hvor der så passerer luft gennem visse af zonerne.

Eksempel 2 opstiller et regneark, som er i stand til at regne overslagsmæssigt på indblæsningslofter, og eventuelt tilføje en ekstra modstand til loftet. Der regnes kun på homogene loftsflader, dvs. lofter uden zoneinddeling.

De praktiske simuleringer af et kontorlokale gav følgende erfaringer:

•	Det har stor betydning om den indblæste luft over loftet rammer en forhindring før luftstrålen "dør ud".

•	Man bør være varsom med at placere træbetonindblæsning i nærheden af vægge, da der kan opstå relativt store lokale hastigheder i rummet under loftet, som kan resultere i træk.

•	Man kan opnå god opblanding og rimelige arbejdsforhold selv i rum med meget store belastninger.

•	Man kan benytte usædvanligt store undertemperaturer i indblæsning.

Der henvises til rapporten for en nærmere uddybning af de tre foretagne forsøg samt resultaterne og erfaringerne fra dem.

Konklusion

Det er muligt at benytte træbetonflader til indblæsning de fleste steder, men det kræver lidt andre beregninger end traditionelle indblæsningssystemer - primært fordi træbeton i indblæsning er en forholdsvis ny ting, og der findes derfor endnu ikke de erfaringsbaserede dimensioneringsværktøjer som man benytter til andre anlæg.

For at produktet for alvor kan vinde udbredelse indenfor ventilation bør der dog indhentes mere erfaring med pladerne. Enkelte yderligere laboratorieundersøgelser er nødvendige, men det primære mål må nu være at få nogle referenceprojekter, og skabe kendskab omkring træbeton i ventilationssystemer.